Direktiva Sveta

z dne 12. junija 1985

o spremembi Direktive 72/461/EGS glede nekaterih ukrepov v zvezi s klasično prašičjo kugo in afriško prašičjo kugo

(85/322/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti členov 43 in 100 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju mnenja Ekonomsko-socialnega odbora [3],

ker Direktiva 72/461/EGS [4], kakor je bila nazadnje spremenjena z Direktivo 84/643/EGS [5], določa zahteve v zvezi z zdravstvenim varstvom, ki jih morajo izpolnjevati živali, od katerih meso je pridobljeno za trgovino znotraj Skupnosti;

ker je z vidika razvoja klasične prašičje kuge na nekaterih delih ozemlja Skupnosti treba okrepiti ukrepe glede trgovine in jasneje opredeliti okoliščine, v katerih se v primeru izbruha bolezni spremeni status področij, uradno prostih prašičje kuge;

ker predstavlja afriška prašičja kuga, četudi se pojavlja samo izjemoma na nekaterih delih ozemlja Skupnosti, nevarnost zaradi možnosti okužbe čred prašičev v državah članicah; ker je zaradi tega treba uvesti pravila, ki določajo ukrepe zaščite in se uporabljajo v trgovini s svežim mesom prašičev znotraj Skupnosti,

SPREJEL NASLEDNJO DIREKTIVO:

Člen 1

Direktiva 72/461/EGS se spremeni:

1. Členu 8(1) se doda pododstavek:

"Če je zadevna bolezen afriška prašičja kuga, se uporablja člen 8a."

2. Vstavi se člen:

"Člen 8a

1. Država članica, na katere ozemlju je bila v zadnjih 12 mesecih ugotovljena afriška prašičja kuga, ne sme izvažati svežega mesa prašičev na ozemlja drugih držav članic.

V skladu s postopkom, določenim v členu 9, se lahko sklene, da se določbe prvega pododstavka ne uporabljajo za en del ali več delov ozemlja zadevne države članice. To odstopanje ne izključuje uporabe člena 6 ob ponovnem pojavu enega ali več primerov afriške prašičje kuge na zgoraj navedenem delu oziroma delih ozemlja.

2. Če pride do izbruha afriške prašičje kuge na ozemlju države članice, kjer bolezen najmanj 12 mesecev ni bila ugotovljena, se lahko v skladu s postopkom, določenim v členu 9, sklene, da se določbe odstavka 1 uporabljajo izključno za zadevni del ozemlja. Dokler ta sklep ni sprejet, zagotovi zadevna država članica, brez poseganja v člen 8, takojšnjo prepoved izvoza svežega mesa prašičev v druge države članice z dela ozemlja, na katerem je bila ugotovljena epizootija. Pri razmejevanju tega dela ozemlja se upoštevajo merila, določena v členu 8b(2).

En ali več primerov afriške prašičje kuge na delu ozemlja države članice, ki ni geografsko povezan z glavnim delom ozemlja te države članice, ne preprečuje uporabe prvega pododstavka.

Pogoji, ki so predpostavke za uporabo prvega pododstavka se še vedno štejejo za izpolnjene, če so izpolnjeni naslednji pogoji:

(i) ugotovljeni izbruh ali izbruhi afriške prašičje kuge iz prvega pododstavka je bil ali so bili izkoreninjeni v najkrajšem možnem času;

(ii) nov izbruh, ki je predmet zahteve za nov sklep, kakor je predvideno v prvem pododstavku, ni epidemiološko povezan z izbruhom ali izbruhi iz (i).

3. Sklep o odpravi ukrepov, ki se uporabljajo po odstavku 2, se sprejme v skladu s postopkom, določenim v členu 9."

3. Doda se člen:

"Člen 8b

1. Pri razmejevanju delov ozemlja iz člena 8a(1) je treba posebej upoštevati:

- metode, uporabljene za nadzor in izkoreninjenje afriške prašičje kuge,

- da najmanj 12 mesecev ni bilo pojava bolezni, kar se spremlja z vsemi metodami odkrivanja, vključno s serološkim nadzorom,

- površino delov ozemlja in njihove upravne ter geografske meje,

- ukrepe zaščite za preprečevanje okužbe ali ponovne okužbe čred prašičev,

- ukrepe za nadzor gibanja prašičev.

2. Pri razmejevanju delov ozemlja iz člena 8a(2) je treba posebej upoštevati:

- metode, uporabljene za boj proti bolezni, predvsem pokončevanje prašičev na okuženih, kontaminiranih ali sumljivih gospodarstvih,

- površino delov ozemlja in njihove upravne ter geografske meje,

- pogostost bolezni in tendenco njenega širjenja,

- ukrepe za preprečevanje širjenja bolezni,

- ukrepe za omejevanje in nadzor premikanja prašičev tako v zadevni del ozemlja kakor tudi zunaj njega."

4. Člen 13a(2) se nadomesti z:

"2. Svet soglasno na predlog Komisije v treh mesecih od dneva predložitve predloga sestavi seznam držav članic in delov ozemelj iz odstavka 1(ii), ki so prosti prašičje kuge.

Zadevne države članice, brez poseganja v možnost uporabe člena 8, ta status pri izbruhu prašičje kuge začasno prekličejo in o tem takoj obvestijo Komisijo in druge države članice. Zadevna država članica ukine začasni preklic statusa 30 dni po izkoreninjenju zadnjega izbruha bolezni, če se cepljenja ni izvajalo, ali 90 dni po izkoreninjenju zadnjega izbruha bolezni, če se je cepljenje izvajalo. O koncu obdobja preklica statusa obvesti Komisijo in ostale države članice. Če sta med datumom odkritja prvega izbruha in datumom odkritja zadnjega izbruha minila dva meseca, mora zadevna država članica o tem takoj obvestiti Komisijo. V tem primeru se lahko status odvzame v skladu s postopkom, določenim v členu 9.

V primeru odvzema se lahko status zadevnemu delu ozemlja ponovno dodeli v skladu z istim postopkom šele po obdobju, ki ni krajše od:

- treh mesecev po izkoreninjenju zadnjega izbruha bolezni, če ni bilo cepljenja,

- šestih mesecev po izkoreninjenju zadnjega izbruha bolezni, če je cepljenje bilo.

3. Ta člen se uporablja do 31. decembra 1987.

Komisija Svetu do 1. julija 1987 predloži poročilo o razvoju razmer ob posebnem upoštevanju trgovine, skupaj z ustreznimi predlogi glede prašičje kuge.

Svet na podlagi teh predlogov sprejme odločitev najpozneje do 31. decembra 1987."

Člen 2

Države članice sprejmejo zakone in druge predpise, potrebne za uskladitev s to direktivo, najpozneje do januarja 1986.

O tem takoj obvestijo Komisijo.

Člen 3

Ta direktiva je naslovljena na države članice.

V Luxembourgu, 12. junija 1985

Za Svet

Predsednik

C. Degan

[1] UL C 272, 12.10.1984, str. 6.

[2] UL C 12, 14.1.1985, str. 127.

[3] UL C 44, 15.2.1985, str. 4.

[4] UL L 302, 31.12.1979, str. 24.

[5] UL L 339, 27.12.1984, str. 27.

--------------------------------------------------